ΓΡΑΠΤΗ ΕΡΩΤΗΣΗ E-1714/97 υποβολή: Hiltrud Breyer (V) προς την Επιτροπή (23 Μαΐου 1997)

Θέμα: Νόμος περί παραγωγής και παροχέτευσης ηλεκτρικής ενέργειας

Οι ανανεώσιμες ενέργεις διαδραματίζουν για την προστασία του περιβάλλοντος και του κλίματος έναν εξέχοντα ρόλο. Το γεγονός αυτό επιβεβαιώθηκε τελευταία από την Πράσινη Βίβλο για τις ανανεώσιμες ενέργεις (COM(96)0576 τελ.). Αποτελεσματικά μέτρα για την ενίσχυση και την ταχεία εισαγωγή στην αγορά των ανανεώσιμων ενεργειών είναι ως εκ τούτου απαραίτητα. Στην Γερμανία υφίσταται με τον νόμο περί παραγωγής και παροχέτευσης ηλεκτρικής ενέργειας για ανανεώσιμες ενέργειες εδώ και ορισμένα έτη ένα παρόμοιο αποτελεσματικό μέσο με τη βοήθεια του οποίου εντός περίπου έξι ετών επιτεύχθηκε η εγκατάταση αιολικών πάρκων συνολικής ισχύος άνω των 1.600 ΜW. Η επιτυχία αυτών των νομοθετικών μέτρων είναι αναμφισβήτητη, προκάλεσε όμως ταυτόχρονα την αντίδραση της σε μονοπωλιακής βάσης διαρθρωμένης γερμανικής ενεργειακής οικονομίας, η οποία ξαφνικά είδε να δημιουργείται ένας ανταγωνισμός γι' αυτήν σε ό,τι αφορά την παραγωγή ρεύματος.

1. Πώς αξιολογεί η ΓΔ ΧΙ τη διένεξη όσον αφορά το νομικό πλαίσιο επιδοτήσεων για τον νόμο περί παραγωγής και παροχέτευσης ηλεκτρικής ενέργειας και την επιστολή του Επιτρόπου Van Miert στον γερμανό ομοσπονδιακό υπουργό οικονομίας με ημερομηνία 26.10.1996;

2. Σε ποιά ημερομηνία διαβιβάστηκε μια πιθανή γνωμοδότηση της ΓΔXI στην ΓΔIV;

3. Συμμερίζεται η Γενική Διεύθυνση XI την άποψη, ότι η αρχή «ο ρυπαίνων πληρώνει» που εγγράφεται στο άρθρο 130 R (2) της Συνθήκης ΕΚ, επιτρέπει να δημιουργηθούν μηχανισμοί που θα παρέχουν τη δυνατότητα μετακύλισης των ενδεχόμενων πρόσθετων δαπανών, μίας παραγωγής ενέργειας που σέβεται το περιβάλλον, σε όλους τους καταναλωτές όπως το προβλέπει ο νόμος για την παραγωγή και παροχέτευση ηλεκτρικής ενέργειας για τις ανανεώσιμες μορφές ενέργειας στη Γερμανία;

4. Πώς αξιολογεί η Γενική Διεύθυνση XI τον ρόλο των ανανεώσιμων μορφών ενέργειας για την εκπλήρωση των υποχρεώσεων σχετικά με την προστασία του κλίματος της Ευρωπαϊκής Ενώσεως; Η επίτευξη αυτού του σκοπού δεν απαιτεί την υιοθέτηση ειδικών μέτρων που θα αποσκοπούν στο να ευνοήσουν την εισαγωγή των ανανεώσιμων μορφών ενέργειας στην αγορά;

Απάντηση της κας Bjerregaard εξ ονόματος της Επιτροπής (2 Ιουλίου 1997)

Η Επιτροπή θα ήθελε να επιστήσει την προσοχή του Αξιότιμου Μέλους του Κοινοβουλίου στο γεγονός ότι ενεργεί συλλογικά, σύμφωνα με τους κανόνες του εσωτερικού κανονισμού της ((ΕΕ L 230 της 11.9.1993. )).

Οι ανανεώσιμες πηγές ενέργειας έχουν ορισμένες θετικές συνέπειες για το περιβάλλον, που δεν εμφανίζουν άλλες πηγές ενέργειας. Η επικράτηση ενός λογικού επιπέδου επιδοτήσεων ευθυγραμμίζεται κατά βάση με τη βασική αρχή του ότι ο ρυπαίνων πληρώνει, για όσο χρονικό διάστημα ο καταναλωτής επιβαρύνεται μακροπρόθεσμα με το πλήρες κόστος της κατανάλωσης ηλεκτρικής ενέργειας. Η παροχή της υποστήριξης αυτής επιτρέπεται επίσης με βάση τις κατευθυντήριες γραμμές της Επιτροπής για τις κρατικές ενισχύσεις που προορίζονται για τους σκοπούς της περιβαλλοντικής προστασίας.

Στο γερμανικό νόμο «Stromeinspeisegesetz» (νόμος για την τροφοδότηση με ηλεκτρικό ρεύμα) προβλέπεται ένα ιδιαίτερο σύστημα αντιστάθμισης για το πρόσθετο κόστος της αιολικής ενέργειας που μεταφέρεται από τον ένα φορέα της βιομηχανίας ηλεκτροπαραγωγής στον άλλο. Σύμφωνα με τις εκτιμήσεις, το ποσό της αντιστάθμισης αυτής είναι υψηλότερο από το πρόσθετο κόστος του ηλεκτρικού ρεύματος από νέες μονάδες αιολικής ενέργειας. Από περιβαλλοντική σκοπιά επομένως, δεν συνιστάται η αντιστάθμιση με την καταβολή ποσού υψηλότερου από το πρόσθετο κόστος του ηλεκτρικού ρεύματος από αιολική ενέργεια, εφόσον αυτό συνεπάγεται ότι ο καταναλωτής δεν επιβαρύνεται με το πλήρες κόστος της παραγωγής ηλεκτρικής ενέργειας και ότι ενδέχεται να καταναλώνει, κατά συνέπεια, περισσότερο ηλεκτρικό ρεύμα από όσο χρειάζεται. Με την προαναφερόμενη έννοια, το μέτρο αυτό αντιστρατεύεται τη βασική αρχή του ότι ο ρυπαίνων πληρώνει. Υπό τις συνθήκες που επικρατούν στην αγορά ηλεκτρικής ενέργειας, στην οποία έχουν καταργηθεί οι υποχρεωτικές κανονιστικές ρυθμίσεις, δεν επιτρέπεται να εξακολουθήσει η χορήγηση των ενισχύσεων αυτών, εάν οι προαναφερόμενη πρακτική έχει ως συνέπεια να επικρατεί αθέμιτος ανταγωνισμός μεταξύ των εγχώριων πηγών ανανεώσιμης ενέργειας και της εισαγόμενης ανανεώσιμης ενέργειας, όπως για παράδειγμα η υδροηλεκτρική ενέργεια. Αυτός είναι και ο λόγος για τον οποίο προτάθηκε στις γερμανικές αρχές να διαμορφώσουν την παρεχόμενη υποστήριξη κατά τρόπο λιγότερο στρεβλωτικό.

Η υποστήριξη προς τις ανανεώσιμες πηγές ενέργειας αποτελεί μέρος της κοινοτικής στρατηγικής για τις κλιματικές αλλαγές. Όπως σημειώνει και το Αξιότιμο Μέλος του Κοινοβουλίου, η Επιτροπή δημοσίευσε την Πράσινη Βίβλο της στην οποία σκιαγραφείται η κοινοτική στρατηγική για τη αύξηση του βαθμού διείσδυσης ανανεώσιμων πηγών ενέργειας ((COM(96) 576. )).